《登秀山至半而还有怀宾旸》
元代·方回

拥书终日汗如浆，试上崔嵬觅晚凉。
忽喜孤烟支拄杖，偶逢平石寘绳床。
十年世事头须白，六月江城草树苍。
莫尽山颠且山半，待携诗友共清觞。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。